Monika Tamla

Monika Tamla (1992–2017 Monika Tamla-Kelder; sündinud 18. novembril 1971) on eesti ajakirjanik ja riigiametnik. 

Ta on lõpetanud 1990. aastal Tallinna Reaalkooli, 1995. aastal Tallinna Tehnikaülikooli majandusarvestuse õppesuunal ökonomistina (haridus võrdsustatud magistrikraadiga) ning 2000. aastal Eesti Diplomaatide Kooli diplomaatia ja rahvusvaheliste suhete alal. Aastatel 2001–2004 õppis ta Tartu Ülikooli politoloogia magistriõppes."Ma olen see, kes jää-ääb!" Eesti Ekspress, 04.10.2007.Monika Tamla CV Linkedinis Vaadatud 04.03.2023.Monika Tamla tutvustus andmebaasis Telekraat. Vaadatud 13.11.2023.

Aastatel 1996–2001 töötas ta OÜ-s Balti Müügiedendusagentuur. 

Eesti Televisioonis alustas Tamla tööd ülikooliõpingute kõrvalt 2001. aasta veebruaris, kui ta valiti ETV ilmateadustajaks. Aastatel 2001–2018 oli ta Eesti Televisiooni / Eesti Rahvusringhäälingu teleuudiste saatejuht-toimetaja, töötades algul "Terevisiooni" uudistetoimetajana ja 2007. aastast "Aktuaalse kaamera" saatejuht-toimetajana.Monika Tamla lahkub ERR-ist. ERR Menu, 02.05.2018. 

Lisaks uudistesaadetele on Tamla juhtinud selliseid ETV erisaateprojekte nagu "Teadlaste öö" ning teinud otseülekandereportaaže Eesti presidendi vastuvõttudelt ja üldlaulupeolt ning osalenud eeskätt valimis- ja muude poliitikasaadete tegemisel. Kuid ta on andnud oma panuse ka meelelahutus-, arutlus- ja liiklussaadete, näiteks saadete "Laululahing", "Tänavaristlejad", "Mida teie arvate?", "Tippkohtumine", "Teletaip", "Suur digiõhtu" tegemisse.

2017. aasta lõpus, kui ETV uudistetoimetust oli tabanud Eesti Rahvusringhäälingu juhtkonna- ja struktuurimuudatustest tingitud töötajate koondamise ja omal soovil lahkumise laine ning tööõhkkond oli eriti pingeline, algatas Monika Tamla olukorrale lahendust leida soovides rahvusringhäälingu nõukogule esitatud töötajate ühispöördumise.Ingrid Veidenberg. Monika Tamla: see oli suurte üllatuste aasta. Tuli pettuda nii mõneski inimeses. Laupäevaleht, 02.05.2018 2018. aasta mais lahkus Tamla omal soovil ERR-ist töölt, viimast korda juhtis ta "Aktuaalse kaamera" uudistesaadet 1. mail 2018.Galerii: Monika Tamla 20 säravat aastat ETV-s ERR Menu, 02.05.2018.

Alates 14. maist 2018 töötab ta Riigikantselei tippjuhtide kompetentsikeskuse nõunikuna.Monika Tamla asub tööle riigikantseleisse. ERR Menu, 08.05.2018.

Isiklikku
Monika Tamlal on kolm last.

Viited

Välislingid
 Maarius Suviste. Monika Tamla: Uudistes on põnev!, Maaleht, 28. juuli 2005
 Simo Meinert. "Kadumaläinud diplomaat Monika Tamla". Naistemaailm.ee, 5. august 2005

Kategooria:Eesti ajakirjanikud
Kategooria:Eesti saatejuhid
Kategooria:Tallinna Reaalkooli vilistlased
Kategooria:Tallinna Tehnikaülikooli vilistlased
Kategooria:Sündinud 1971